b'\n_START_ARTICLE_\nTel\xc5\xa1iai piiskopkond\n_START_PARAGRAPH_\nTel\xc5\xa1iai piiskopkond (leedu Tel\xc5\xa1i\xc5\xb3 vyskupija, ladina Dioecesis Telsensis) on katoliku kiriku di\xc3\xb6tsees, mis allub Kaunase peapiiskopkonnale. Piiskonda j\xc3\xa4\xc3\xa4vad \xc5\xa0ilal\xc4\x97, Taurag\xc4\x97, \xc5\xa0ilut\xc4\x97, Klaip\xc4\x97da, Skuodase, Kretinga, Akmen\xc4\x97, Ma\xc5\xbeeikiai, Plung\xc4\x97 ja Tel\xc5\xa1iai rajoonid, Jurbarkase rajooni l\xc3\xa4\xc3\xa4neosa, Rietavase, Neringa ning Pag\xc4\x97giai omavalitsused ja Palanga ning Klaip\xc4\x97da linnad._NEWLINE_Piiskopi residents on Tel\xc5\xa1iais ja katedraaliks on Tel\xc5\xa1iai Antoniuse katedraal. Piiskopkonna aladele j\xc3\xa4\xc3\xa4b ka varem katedraalistaatusega olnud Varniai Peeter-Pauli kirik. Di\xc3\xb6tsesaanpiiskop on 2017. aastast K\xc4\x99stutis K\xc4\x97valas._NEWLINE_Tel\xc5\xa1iai piiskopkond asetseb Leedus riigi l\xc3\xa4\xc3\xa4neosas. Ta piirneb idas \xc5\xa0iauliai piiskopkonnaga ja Kaunase peapiiskopile otseselt alluvate aladega._NEWLINE_Piiskopkonna pindala on 13 373\xc2\xa0km\xc2\xb2. Seisuga 2004 oli piiskopkonnas 541 765 katoliiklast, kes moodustasid piiskopkonna elanikest 77,7%. Piiskopkonna territooriumil on 79 kogudust.\n_START_SECTION_\nAjalugu\n_START_PARAGRAPH_\nTel\xc5\xa1iai piiskopkonna eelk\xc3\xa4ijaks on Medininkai piiskopkond, mille l\xc3\xb5i Vytautas aastal 1417. XIII sajandi l\xc3\xb5puks kuulus sellesse k\xc3\xbcmme dekanaati. Hiljem muudeti selle nimetus \xc5\xbdemaitija piiskopkonnaks. Algselt oli selle keskuseks Varniai, Aastal 1840 nimetasid tsaariv\xc3\xb5imud  \xc5\xbdemitija piiskopkonna \xc3\xbcmber Tel\xc5\xa1iai piiskopkonnaks, ent paavst seda otsust ametlikult ei tunnistanud. Jaanuari\xc3\xbclest\xc3\xb5usu viidi tsaariv\xc3\xb5imude initsiatiivil piiskopkonna keskus Varniaist \xc3\xbcle Kaunasesse. Paavst l\xc3\xb5i vastuseks selle baasil Kaunase peapiiskopkonna; aastal 1915 loodi selle l\xc3\xa4\xc3\xa4nepoolsemast osast uus Tel\xc5\xa1iai piiskopkond._NEWLINE_Aastal 1924 avati endise bernardiinide kloostri ruumides vaimulik seminar. Moodustati neljast prelaadist ja neljast kanoonikust kapiitel ning kuuria._NEWLINE_Aastal 1940 h\xc3\xb5lvasid punaarmee s\xc3\xb5durid vaimulike seminari hoone ja muutsid selle s\xc3\xb5jav\xc3\xa4ehaiglaks. Aastal 1941 suleti kolm kirikut. Saksa okupatsiooni ajal avati kaks uut kirikut; hilisema s\xc3\xb5jategevuse k\xc3\xa4igus h\xc3\xa4vis neli kirikut._NEWLINE_Aastal 1948 suleti k\xc3\xb5ik kloostrid ja osa kirikutest. Aastal 1946 vahistasid n\xc3\xb5ukogude v\xc3\xb5imud piiskop Vincentas Borisevi\xc4\x8diuse ja lasksid ta maha. J\xc3\xa4rgmine piiskop Pranci\xc5\xa1kus Ramanauskas arreteeriti ja m\xc3\xb5isteti 25 aastaks vangilaagrisse. Laagrist naastes ei lubatud tal enam piiskopina edasi tegutseda. Lisaks arreteeriti poliitilistel p\xc3\xb5hjustel veel viisk\xc3\xbcmmend piiskopkonna vaimulikku. 38 kihelkonda suleti vaimuliku puudumise t\xc3\xb5ttu._NEWLINE_Aastal 1958 kuulus piiskopkonda 10 dekanaati, lisaks allus sellele formaalselt veel Klaip\xc4\x97da prelatuur, mis oli nimeliselt Ermlandi piiskopkonda kuuluv pooliseseisev vaimulik ringkond. Prelatuur liideti aastal 1991 ametlikult Tel\xc5\xa1iai piiskopkonnaga._NEWLINE_Aastal 1992 kuulus piiskopkonda 155 kihelkonda. T\xc3\xa4nap\xc3\xa4evastes piirides on piiskopkond aastast 1997, mil asutati  \xc5\xa0iauliai piiskopkond.\n_START_SECTION_\nPiiskopiloss\n_START_PARAGRAPH_\nTel\xc5\xa1iai piiskoppidele hakati kavandama lossi aastal 1929. Lossi kavandasid insener Povilas Tara\xc4\x8dkovas ja arhitekt Vladimiras Dubeneckis. Tegemist on k\xc3\xb5rge poolkorrusega kahekorruselise hoonega, mida ehib kuppeltorn. Hoone esimene korrus oli m\xc3\xb5eldud kuuria ja administratiivsete kohustuste tarbeks. Teisel korrusel asusid kabel ja piiskopi eluruumid._NEWLINE_Loss v\xc3\xb5\xc3\xb5randati aastal 1945; n\xc3\xb5ukogude perioodil oli seal rajooni rahvasaadikute n\xc3\xb5ukogu t\xc3\xa4itevkomitee. Hoone tagastati piiskoppidele aastal 1989. Lisaks piiskopi eluruumidele asuvad seal veel t\xc3\xa4nap\xc3\xa4eval piiskopkonna arhiiv, raamatukogu, kantselei, sekretariaat ja muud haldusorganid. Tornis asub kabel.\n_START_SECTION_\nPiiskopkonna jaotus\n_START_PARAGRAPH_\nPiiskopkond jaguneb \xc3\xbcheteistk\xc3\xbcmneks dekanaadiks. Akmen\xc4\x97 dekanaadile alluvad kogudused Akmen\xc4\x97s, Kivyliais, Klykoliais, Kruopiais, Naujoji Akmen\xc4\x97s, Papil\xc4\x97s, \xc5\xa0iaudin\xc4\x97s ja Ventas, lisaks veel kirikuta kogudus Vegeriais._NEWLINE_Garg\xc5\xbedai dekanaadile alluvad kogudused Endriejavas, Garg\xc5\xbedais, Judr\xc4\x97nais, Plikiais, Priekul\xc4\x97s, Slengiais, Veivir\xc5\xbe\xc4\x97nais ja V\xc4\x97\xc5\xbeai\xc4\x8diais._NEWLINE_Klaip\xc4\x97da dekanaadile alluvad kogudused Juodkrant\xc4\x97s, Nidas ja viis kihelkonnakirikut Klaip\xc4\x97das._NEWLINE_Ma\xc5\xbeeikiai dekanaadile alluvad kogudused Dauginiais, Lai\xc5\xbeuvas, Leckavas, Piev\xc4\x97nais, Pikeliais, Renavas, Rubikais, Tirk\xc5\xa1liais, Ukrinais, U\xc5\xbeliekn\xc4\x97s, Viek\xc5\xa1niais, \xc5\xbdemal\xc4\x97s, \xc5\xbdidikais ja kaks kihelkonnakirikut Sedas ning Ma\xc5\xbeeikiais._NEWLINE_Palanga dekanaadile alluvad kogudused Budriais, Darb\xc4\x97nais, Gr\xc5\xab\xc5\xa1lauk\xc4\x97s, Jok\xc5\xabbavases, Kalnalises, Kartenas, Kretingas, K\xc5\xablup\xc4\x97nais, Lauk\xc5\xbeem\xc4\x97s, Mikoli\xc5\xa1kiais, Palangas, Salantais, \xc5\xa0ventojis, T\xc5\xabbausiais ja kolm kirikuta kihelkonda (Baubliais, Vydmantais ning   Kretingal\xc4\x97s)._NEWLINE_Skuodase dekanaadile alluvad kogudused Aleksandrijas, Barsty\xc4\x8diais, Ylakiais, Kaukolikais, Lenkimais, Mos\xc4\x97dises, Not\xc4\x97nais, Skuodases, \xc5\xa0at\xc4\x97ses ja Vai\xc4\x8dai\xc4\x8diais._NEWLINE_\xc5\xa0ilal\xc4\x97 dekanaadile alluvad kogudused Didkiemises, Girdi\xc5\xa1k\xc4\x97s, Kaltin\xc4\x97nais, Kv\xc4\x97darnas, Laukuvas, Paj\xc5\xabralises, Paj\xc5\xabrises, Po\xc5\xbeer\xc4\x97s, \xc5\xa0ilal\xc4\x97s, Teneniais, T\xc5\xabbin\xc4\x97s I-s, Upynas, Vars\xc4\x97d\xc5\xbeiais ja \xc5\xbdvingiais._NEWLINE_\xc5\xa0ilut\xc4\x97 dekanaadile alluvad kogudused Degu\xc4\x8diais, Gardamases, Juknai\xc4\x8diais, Katy\xc4\x8diais, Kintais, Pag\xc4\x97giais, Ropkojais, Rukais, Rusn\xc4\x97s, Saugoses, Stempl\xc4\x97ses, \xc5\xa0ilut\xc4\x97s, \xc5\xa0v\xc4\x97k\xc5\xa1nas, Us\xc4\x97nais, Vainutases, Vilky\xc4\x8diais, Vilky\xc5\xa1kiais ja \xc5\xbdemai\xc4\x8di\xc5\xb3 Naumiestises._NEWLINE_Taurag\xc4\x97 dekanaadile alluvad kogudused Adakavases, Batakiais, Dauglaukises, Gaur\xc4\x97s, Lomiais, Nemak\xc5\xa1\xc4\x8diais, Pagramantises, Pa\xc5\xa1altuonysis, Sartininkais, Skaudvil\xc4\x97s, Smalininkais, Taurag\xc4\x97s, Vaitim\xc4\x97nais, Varlaukises, Vie\xc5\xa1vil\xc4\x97s ja \xc5\xbdygai\xc4\x8diais._NEWLINE_Tel\xc5\xa1iai dekanaadile alluvad kogudused Degai\xc4\x8diais, Eigird\xc5\xbeiais, Gad\xc5\xabnavases, Janapol\xc4\x97s, Kaunatavas, Lauko Sodas, Lieplauk\xc4\x97s, Luok\xc4\x97s, Mitkai\xc4\x8diais, Nerimdai\xc4\x8diais, Nevar\xc4\x97nais, Pavanden\xc4\x97s, Try\xc5\xa1kiais, Ubi\xc5\xa1k\xc4\x97s, Upynas, Viek\xc5\xa1naliais, Vie\xc5\xa1v\xc4\x97nais, \xc5\xbdar\xc4\x97nais ja kaks kirikut nii Varniais kui ka Tel\xc5\xa1iais._NEWLINE_\xc5\xbdemai\xc4\x8di\xc5\xb3 Kalvarija dekanaadile alluvad kogudused Als\xc4\x97d\xc5\xbeiais, Ber\xc5\xbeorases, Gegr\xc4\x97nais, Gintali\xc5\xa1k\xc4\x97s, Kantau\xc4\x8diais, Kuliais, Meding\xc4\x97nais, Pakutuv\xc4\x97nais, Plateliais, Plung\xc4\x97s, Rietavases, Spraudises, Stalg\xc4\x97nais, \xc5\xa0ateikiais, Tverais, \xc5\xbdlibinais ja \xc5\xbdemai\xc4\x8di\xc5\xb3 Kalvarijas. Viimases asuv \xc5\xbdemai\xc4\x8di\xc5\xb3 Kalvarija P\xc3\xbcha Neitsi Maarja basiilika on basilica minoris.'